b'\n_START_ARTICLE_\nLikaonija\n_START_SECTION_\nGeografija\n_START_PARAGRAPH_\nLikaonija senov\xc4\x97je buvo \xc4\xafvardijama nederlinga sritis Anatolijos plynauk\xc5\xa1t\xc4\x97je. Jos auk\xc5\xa1tis siekia apie 1000 metr\xc5\xb3, \xc4\x8dia yra gana \xc5\xa1altas klimatas, jau\xc4\x8diamas vandens tr\xc5\xabkimas, o \xc5\xa1iaurin\xc4\x97je Likaonijoje, prie T\xc5\xabzo e\xc5\xbeero, didelis dirvos druskingumas. \xc5\xa0iuo metu Likaonija beveik netinkama \xc5\xbeemdirbystei, nors senov\xc4\x97je kai kurios vietos buvo dirbamos. Likaonija gars\xc4\x97jo gausiomis avi\xc5\xb3 ir asil\xc5\xb3 bandomis._NEWLINE_Likaonija yra i\xc5\xa1rai\xc5\xbeyta keleto kaln\xc5\xb3 grandini\xc5\xb3, yra \xc4\x8dia ir sl\xc4\x97ni\xc5\xb3, kuri\xc5\xb3 garsiausias\xc2\xa0\xe2\x80\x93 Konijos sl\xc4\x97nis.\n_START_SECTION_\nSenov\xc4\x97s Likaonija\n_START_PARAGRAPH_\nD\xc4\x97l savo gamtini\xc5\xb3 savybi\xc5\xb3 Likaonija buvo retai gyvenama ir nuo II t\xc5\xabkst. pr. m. e. tapo tarpine teritorija tarp klestin\xc4\x8di\xc5\xb3 Kilikijos, Likijos, Kapadokijos, Frygijos karalys\xc4\x8di\xc5\xb3. Graikai mini \xc4\x8dia gyvenusius likaonus, propagavusius laukin\xc4\xaf gyvenimo b\xc5\xabd\xc4\x85, apie kuriuos beveik nieko ne\xc5\xbeinoma._NEWLINE_Ta\xc4\x8diau tarpin\xc4\x97 vieta nul\xc4\x97m\xc4\x97 Likaonijos specifi\xc5\xa1kum\xc4\x85, kadangi tai buvo teritorija, gyvybi\xc5\xa1kai svarbi tuometinei Ma\xc5\xbeosios Azijos prekybai. Gana anksti per \xc5\xa1ias vietoves atsirado prekybiniai keliai, o su jais tinkamose gyventi vietose atsirado ir pirmieji prekybiniai miestai. Svarbiausias kelias \xc4\x97jo i\xc5\xa1 Lydijos sostin\xc4\x97s Sard\xc5\xb3 \xc4\xaf Kilikij\xc4\x85._NEWLINE_Did\xc5\xbeiausias Likaonijos miestas buvo Ikonijus (dab. Konija), \xc4\xafsik\xc5\xabr\xc4\x99s derlingiausioje regiono vietoje. \xc4\xae \xc5\xa1iaur\xc4\x99 nuo jo buvo Laodik\xc4\x97ja Kombusta, pietuose\xc2\xa0\xe2\x80\x93 Laranda (dab. Kermanas). Kiti svarb\xc5\xabs prekybiniai miestai buvo Lystra ir Derb\xc4\x97. Visi \xc5\xa1ie miestai buvo tauti\xc5\xa1kai labai mi\xc5\xa1r\xc5\xabs.'